Document ID: /fineweb-2-swissfilter-quality_10-filterrobots/filtered/05600.jsonl.gz/70

Ambasador Republike Srbije u Švajcarskoj Goran Bradić i prvi sekretar Bojan Sojanović posetili su firmu „Albiro“ (ALBIRO AG) i tom prilikom razgovarali sa vlasnicima i direktorima te firme o mogućnostima za investiranje i povećanje proizvodnje u Srbiji.
Ambasador Bradić uputio je predstavnike firme u komparativne prednosti Srbije, važeće sporazume o slobodnoj trgovini, mogućnosti dobijanja državnih subvencija namenjenih investitorima koji otvaraju nova radna mesta, naglasivši mogućnosti za saradnju sa srpskim tekstilnim firmama u Leskovcu, Vranju i Novom Pazaru.
Bradić je upoznao sagovornike sa rezultatima srpske ekonomije u proteklih godinu dana napomenuvši značaj paketa pomoći privredi i građanima koje je Vlada Republike Srbije sprovela.
Generalni direktor „Albiroa“ Roland Losli, direktor prizvodnje Benedikt Švajghart i saradnici predstavili su aktuelne planove firme.
„Albiro“ je firma koja je osnovana pre 190 godina i bavi se proizvodnjom zaštitnih odela namenjenih zaposlenima u komunalnim preduzećima, bolnicama, policiji i drugim institucijama poput Crvenog krsta, a ima ogranke u Austriji, Slovačkoj, Bosni i Hercegovini, Makedoniji, kao i u Srbiji.
Ove godine osnovana je firma „Albiro d.o.o. Srbija“, sa namerom da investiranjem u novu opremu u pogonima nekadašnje tekstilne fabrike „Kadinjača“ u Užicu, u Srbiji formiraju svoj glavni centar za proizvodnju zimskih i zaštitnih jakni.
Švajghart izneo je da je „Albiro“ zadovoljan efikasnošću i obučenošću radnika u „Kadinjači“, kao i saradnjom koja je oformljena sa nadležnom lokalnom samoupravom.